khistorydata/jeongjo-sjw-relations huggingface dataset:
정조 10년 · 목
該監司狀啓言。備邊司因前掌令李師曾上疏。海美船艙移設便否。請令道臣。巡路躬審。詳問兩邑守令。論理狀聞矣。臣於巡審之路。歷往洪州西倉浦及沙器所。躬審船艙形便。海美洪州兩邑守令。亦令馳進。各報意見。則海美縣監以爲。沙器所可以掘浦而繫船。洪州牧使則備陳本州之邑弊民情。甲乙之議逕庭如此。而海美設艙之所。雖以掘鑿之爲難。遽出移船之計。洪州地擬議兩處。西倉則初非可論。沙器所則設或謂之疏鑿。而可爲船艙。其費掘浦之力。則與海美之楊林。無所異同。移設之效。不甚較著。移設之弊。甚多難便。似不如仍舊之爲愈。 海美縣戰船移置一款。今姑置之。使海美縣。仍於本船艙處。待明年秋成後。掘浦藏船。請令廟堂稟處。又狀啓。前水使李延弼諸條不法之事。應問各人等。捉致臣營。以洪州牧使安廷玹。結城縣監韓德厚。保寧縣監李日運。定參覈官。臣眼同發問目。軍官李彦璿。吏房姜遇成處。一一推問。則兩人招內。民訴送冊房受題事。本營無他主管。只有水軍番布及土卒受由所志。則有何難題。而送冊房受題。而所謂冊房。只有主將庶同生之子十四歲兒。便同皮不存之毛。受賂事。旣無大小爭訟可決之事。有何相關於民而納賂乎。掊克事。城牒公廨重修物力。自備繕修。土卒諸船徭役。從便蠲減。民人之自外還集城內者。爲三十餘戶。非掊克而懷保可知。憑藉濫斫事。戰船改槊。斟量斫給。遠外島民及城內土卒所共知。水運事。主將本家在懷德。初無水路之相通。至於陸運一款。則主將同生兄在京作故。薄板殮屍。返柩懷德。欲改他板之際。將校金辰宅等。爲其親備置板村。故欲爲買取。則不願價錢。願以改槊時餘材換用。故依其願給雇價。運送于懷德。果以改槊餘材還報。更無一端木運送之事云。西門樓改建時。監官卜遇海等招內。門樓改建時。安眼島松二十九株斫取。而門樓所入二十五株。四株捧價四十兩。用於工匠等功價云。今此行査。問目有三。招辭如一。自歸落空。惟此運板犯用之說。不無苖脈。又遣摘奸。參互事實。別無相左。前水使李延弼犯松之罪。請令攸司。覆啓稟處。
정조 10년 · 강
召見三使臣于誠正閣。
정조 10년 · 강
命嶺南湖南湖西上番軍照點。以營將替行。
정조 10년 · 목
慶尙右兵使金廷遇。以御營軍照點事離營啓。敎以。値今災歲。限麥秋以營將替行事。分付該道道臣處。湖南湖西一體替行事分付。
정조 10년 · 강
全羅忠淸兩道儒生李義壁等一百二十六人上疏。賜批。
정조 10년 · 목
疏略曰。當　孝廟奮發大志。必欲伸大義於天下之日。有二三同德之臣。密贊　神謨。弼襄宏籌者。卽文正公臣金尙憲。文正公臣宋時烈。而文貞公臣李敬輿。亦其一也。而配食之禮。先行於尙憲。追成於時烈。獨於敬輿。尙未之擧。豈非昭代之闕典。士林之遺恨乎。伏乞特許追配於　廟庭。以光聖德。以榮士林焉。臣等此疏。與朴盈源等八道疏。同時伏閤。亦爲八箇月。而喉院一向阻搪。尙不捧納。是不幾於沮戲士論。壅蔽天聽者乎。臣等竊爲惜之。批以。故相文貞之配食　廟庭。夫孰曰不可。追躋之擧。先正一人外。決難議到。爾等退修學業。
정조 10년 · 강
承旨孟至大陳疏徑出。賜例批。
정조 10년 · 목
疏略曰。卽伏見進士韓應濂等到院疏槪。則侵斤喉院。至以壅蔽天聽爲說。不勝驚駭。取見其原疏。卽贈參判權得己。贈參贊權諰。書院賜額之請也。書院賜額。自來體重。不可以儒生一時之論。遽然仰徹。故原疏雖已退黜。而見居該房。何敢晏然乎。不得已陳章徑出。伏乞亟遞臣職焉。
정조 10년 · 강
副校理金履翼修撰李尙度聯疏。賜批。
정조 10년 · 목
疏略曰。臣等伏聞執義李壽咸避嫌。因喉院退却。旋卽出去云。所謂避辭。始則日。前憲長所懷。旣未承批。則論以啓體。不可謂已發。末乃曰。至於聲討。一人之見。似涉草率。伊日憲長旣承數字之批。則所謂未承批者。抑何所據耶。在渠道理。先陳憲長未了之懷。繼請王府拿致之命。固是當然。而今旣誤了。急於粧撰。此猶不足責也。彼蔡濟恭。讎君父魁亂賊者。則壽咸反曰。一人之見。似涉草率。壽咸今者之言。足啓方來無窮之憂。請施以刊改之典。批以。李壽咸事。不允。
정조 10년 · 강
司直鄭昌順。以典醫提調疏陳應避之嫌。賜例批。
정조 10년 · 강
親考抄啓文臣六月七月朔親試試券。
정조 10년 · 목
六月朔御題有聲畵。七言四韻律詩。副司果李勉兢二下居首。七月朔御題無絃琴。五言四韻律詩。副司果李勉兢三上居首。
정조 10년 · 목
狀啓以爲。勅行自良策離發。行到義州府七里餘。上副勅以下。往于南山金簡祖墳所在處。致祭後卽爲發行而行。祭時節次。詳在後錄。申時到義州止宿。本州問安使李周爀。奉傳御貼。而酬酢說話。開錄于左。勅房所出回名帖。陪持便堅封上送。十六日祗受御貼及物目樻。奉傳于別軍職李儒敬處。以爲擧行之地。卽接義州府尹狀啓謄報。則勅行回程。大米十八石。鹽九石。依例入給云云。一。勅使至金簡祖墳。則自義州府。預備祭物。排列墓前。通官等。引上勅詣墓前。以淸語呼唱。三奠酒後。行一跪三叩頭禮。燒紙錢畢。招見金哥諸族。分給祭物。使倭克精額。持入金哥山圖及族派帖見之。上勅又上墓前。周視龍虎局勢。稱贊不已。仍爲入城。一。問安使李周爀。敬奉御貼。傳于勅使。則兩勅問聖候云云。九月十八日戌時封啓。
정조 10년 · 강
戶曹參判尹尙東。以奉使出彊陳疏乞遞。賜例批
정조 10년 · 강
命湖南新還停退等事。依癸卯例施行。
정조 10년 · 목
敎曰。今年湖南災荒。實爲諸道之最。觀於分等狀辭。民情遑汲。無異癸卯。欲救吾民燃眉之急。事關拯溺。豈暇他顧。大抵停退一事。予意則嘗以爲。臨歲頒令。大不如先期分數之爲奠民心息民力。若遇歉歲。輒先知會。便成一副規度。廟議雖有參差今不可斑駁。新還餉分數停退事。軍匠保奴婢貢米布分數停退事。各樣屯稅執卜事。幷依癸卯綸音施行。道狀雖不拖及。尤甚之次邑。內醫院進上靑大竹。內弓房御用箭竹。京外所納竹木。亦依癸卯年例。限明年麥秋。特幷蠲減事。令廟堂三懸鈴行會。
정조 10년 · 강
命備堂抄出荒政考。
정조 10년 · 목
敎曰。荒政考冊子。年前有抄出之命。而尙不就緖云。今則兩大臣皆在時任。勢難躬檢。備當中一二人。分掌抄出。從速完役事。申飭之意。言于廟當。
정조 10년 · 목
伴送使平安監司狀啓以爲。勅行當日辰時。還渡江入去。本道銀子七千六百八十八兩贈給。而至於別求請疋縷飛雌馬等屬。依前例亦爲入給。卜物一百七十三馱。別定差使員車嶺僉使趙鳳麟。宣沙僉使金夢臣。領送鳳城。一大通官雙林。病父供給淸密一甁。別爲求請。故分付義州。依其願入給。倭克精額繼文等家丁二名。所着袴子甚薄。日氣猝寒。難以作行。亦自義州府。以靑木厚着綿絮。使之造給。離發之時。上副勅招謂通官曰。栅外路險。騎馬作行。其勢甚難。不得不至鳳城乘轎云。取考前後謄錄。勅使之乘轎入鳳城。多有已例。故依其言以雙轎入送。上副勅以下家丁所騎。以大同驛馬二十一匹。魚川馬十六匹。馬夫三十七名。差備人二十四名。亦爲定送。在前勅使渡江。則差使員譯官。皆落後於江邊。栅外三站。自義州府支供許多。無檢束之人。則至於禁雜人禁喧嘩之道。極爲疏虞。臣在簡帶率堂上譯官尹春咸。臣㻐帶率軍官前奉事尹履樀。營校折衡朴弼鳳。依甲申例。別定送之。使之檢飭。到蔥秀罷歸之意。嚴飭以送。別軍職李儒敬。上副勅以自此落後上去之意。申申力請。仍又出給名帖曰。今將渡江。不勝悵慕之懷謹具謝帖。以表微忱。幸須齎傳國王。李儒敬不得已從其言。姑爲告別。奉傳御貼次。今方追後隨往於馬轉站。名帖陪持便堅封上送。臣在簡明日仍爲復路。臣㻐依近例。待勅行入鳳城後。發巡計料。而別軍職及堂上堂下以下譯人等分給物種。開錄于左。李儒敬處。上勅緞二疋紬二疋。色囊六箇。副勅緞二疋。囊四箇。刀一柄。扇一柄。出給。堂上洪命福。上勅紬四疋。★(糸+路)紬二疋。色囊六箇。副勅紬二疋。囊四箇。刀一柄。扇一柄。尹春咸。上勅紬四疋。囊六箇。副勅紬二疋。囊四箇。刀一柄。扇一柄。金惠迪金倫瑞。上勅各紬二疋。囊四箇。副勅各紬一疋。囊四箇。刀一柄。堂下譯官卞復圭。上勅紬二疋。囊四箇。副勅紬一疋。囊四箇。刀一柄。李邦曄。上勅紬二疋。囊四箇。副勅紬一疋。囊四箇。刀一柄。扇一柄。鄭思玄洪仁福。上勅各紬二疋。囊四箇。副勅各紬一疋。囊二箇。上副勅隨陪八名。書者六名。馬頭二名。籠馬頭四名。擡扛馬頭二名。各三升二疋。帽子四立。左牽馬夫二名。日傘直二名。引路四名。轎扶囑八名。後步從四名。馬夫六名。跟隨馬夫十六名。轎馬夫十六名。各帽子四立。居山色二名。各三升二疋。帽子四立。卜物馬頭四名。各帽子四立。淸馬喂養人四名。各三升一疋。帽子二立分給。銀子八兩都中出給。五通官書者五名。左牽馬夫五名。各銀子二兩。帽子四立。靑布二疋。驛隨陪二名。各帽子二立。靑布一疋。陪行通事五名。各帽子三立。餘載馬夫五名。各帽子二立。卜物馬頭五名。各帽子三立分給。上副勅臨發時。又爲賞給於別軍職。而上勅則中緞二疋。紬二疋。色囊一箇。煙竹一箇。率來人處。色囊六箇。小靑布十疋。帽子二十立。副勅則改只紬二疋。色囊二箇。率來下人處。小靑布十四疋。刀子一柄。囊子二箇。帽子二十立分給。九月十九日午時封啓。○別軍職李儒敬別單。臣之當傳禮物各種。道臣親檢封裹。傳送於臣。故臣敬奉御貼樻禮物單子樻。傳于勅使。而臣措辭而言曰。僉大人渡江不遠。故國王不勝係戀。命近侍一校。奉御貼禮物單。騎撥下送。使卑職奉納。而物種謹此伸呈矣。兩勅謝曰。屢蒙盛意。而今又優賜物種。尤不勝欽感。不但携去爲難。且已多所遺。只留稿精紙。他種則奉還爲好矣。臣曰。國王有敎。何敢還爲持去乎。上勅曰。然則留之可也。五通官跟役處。以禮單各各傳給。則通官等。皆感謝恩賜。跟役亦皆聳喜。上副勅各出帽子三升。分給於平安道驛屬。又以紬疋囊子。分給差備譯官。一。義州府尹。以副勅所製龍灣館詩揭板後。印出作貼。故入給。則副勅披玩大喜云云。九月十八日戌時封啓。又別單。勅行今日申時。到彼地馬轉站。奉陪御貼。到馬轉站齎傳後。臣則率任譯洪命福。卽爲回程。還渡江。尹春咸。勅行及卜物檢飭次。限蔥秀站隨去。上副勅及五通官相議曰。俺等跟役。旣已迎來。所騎亦皆準備。驛騎至鳳城。爲弊不少。一倂還送。只留轎馬爲好。以此停當云云。更爲探知。到鳳城後。驛人馬有例贈賞銀。極其浩多。故欲爲省費。自馬轉站還送云云。 九月十九日亥時封啓。
정조 10년 · 강
貞陵展謁。命以二十七日爲之。
정조 10년 · 목
禮曹以各　陵秋展謁日子推擇啓。敎以。二十七日爲之。當詣　貞陵展謁。道里至近。一依　園所展拜時。用京擧動例。擧行事分付。○敎曰。　陵幸時侍衛。依　園所動駕例磨鍊。○該曹以　陵幸時服色。依己酉謄錄磨鍊啓。敎以。依此爲之。只佩劍事分付。○兵曹以　貞陵展謁時軍兵磨鍊啓。敎以。訓局步軍八哨馬軍三哨。御營鄕軍四哨。騎士二番。禁軍三番。隨駕挾輦軍。依京擧動例爲之。只加百名。○該曹以道路磨鍊啓。敎以。以壬寅年磨鍊道路擧行。又以內吹馬補把啓。敎以。不過咫尺之地。內吹勿令騎馬。
정조 10년 · 목
箚略曰。臣一縷未絕。此時承候。不得隨諸大臣。後慰勉之忱。無以自效。其可曰生在地上乎。臣於垂死之中。猶有耿耿者。朱子曰。今日之事第一。且是勸得人主。收拾身心。保惜精神。先正臣成渾筵奏及封事。輒以朱夫子八字要訣。作爲第一義。則深培厚養之先務。豈有以加於此也。矧今悠悠萬事。孰有大於保嗇聖躬。而保嗇之道。又孰大於收拾身心。保惜精神哉。惟願聖明。益加留神焉。仍念臣不幸罹疾。誕辰起居之班。有位咸簉。而臣獨僵委床簀。悚惕深切。由單未徹。宜申控籲。而近因諸証越添。數行文字。遷就至此。情亦慽矣。伏乞亟賜遞解。批以。首陳慰勉之言。當體念。愼節尙未差可。奉慮無已。卿須安心勿辭。益加善攝。仍命遣史官傳諭
정조 10년 · 강
召見西澗祠致祭承旨李頤祥。禮曹判書徐有隣于重熙堂。
정조 10년 · 목
敎曰。西澗祠書院致祭。旣命宣額日爲之。則書寫官所書扁額。齎送於下去承旨之行可也。否則依例遣禮官可也。今聞致祭承旨言。扁額不爲下送。權令地方官書揭後致祭云。該房承旨事。大是不察。當該禮房承旨罷職。書寫官則藝文提學已差出啓下云。書置扁額下送本道。卽爲書揭後狀聞事下諭。○有隣啓言。今番禮葬。墓山破土時。孝昌墓告由文。令藝文館依例撰出。祠后土祭。例自外邑設行。而今番則凡諸等事。旣已自京擧行。此亦自京設行事。請知委各該司。從之。○敎曰。今番禮葬斬破土日。先期告由孝昌墓時。獻官以錦城尉。大祝奉常正許晪爲之。祠后土祭獻官。以總戎使爲之。大祝以禮葬看檢郞官爲之事分付。祠后土祭物。令外邑進排依他祭例。令畿營京廳。從便磨鍊進排事分付。禮曹祭品。錦城尉旣承下敎。依此爲之事分付。
정조 10년 · 강
行瑞蔥臺試射。
정조 10년 · 목
具戎服。乘輿出賓陽門。由靑陽門。到春塘臺降輿。改具器服陞座。小開門吹打訖。先試柳葉箭。次試片箭。次試騎蒭。次試馬上才。訓鍊都監別隊馬兵柳葉箭片箭。命該都監分所。試取於丹楓亭。鳥銃試取於中日廳。壯勇衛出身林百春。騎蒭三中加資。龍虎營敎鍊官閑良崔廷喆。別隊馬兵良人鄭致一三中。武藝別監姜斗三四中。朴昌植三中。蛟龍旗馬上奉持閑良金成泰四中。竝直赴殿試。其餘柳葉箭騎蒭入格。軍器寺官員。訓鍊院差備官。壯勇衛各營將官將校。別隊馬兵。別技軍。武藝別監。蛟龍旗馬上奉持。步下奉持等。片箭馬上才入格。別隊馬兵等。鳥銃入格。別技軍。武藝別監壯勇衛廳伺候軍。武藝廳兩具直等。各馬帖弓矢箭竹木布。施賞有差。
정조 10년 · 강
以李在學爲承旨。趙時俊爲判尹。洪良浩爲都總官[管:I-POSITION]。前望也。徐浩修爲守宮大將。口傳也。
정조 10년 · 강
備邊司以司圃署公貨請得勿施啓。
정조 10년 · 목
該司啓言。司圃署前提調金履素啓。本署屯田收稅者。轉相買賣。有難釐正。得公貨萬金。給價還退。使本邑依數徵納。折其逐年利剩。以酬其貸矣。第今經費匱竭萬金許貸。有非輕議。請置之。允之。
정조 10년 · 강
命抄啓文臣李勉兢加資。
정조 10년 · 목
勉兢親試時。連三次居首。政院依定式捧傳旨。
정조 10년 · 강
平安監司趙㻐。以勅行形止馳啓。
정조 10년 · 목
狀啓以爲。卽接義州府尹李祖源本月二十日成貼狀啓內。勅行入去時。儐臣道臣別定入送堂上譯官尹春咸。軍官尹履樀。營校朴弼鳳等。栅外站看檢。無弊支過。戌時量還渡江出來云云。九月二十日封啓。
정조 10년 · 목
敎曰。遲待至今者。以其分等狀之未到。昨夜始見狀辭本道災荒。無異湖南。蠲恤之擧。豈或一爲一否。新還餉及保貢等當年所納。一依癸卯年例。分數停退。且以大同事言之。當春發令。實惠未究。此癸卯春已事。實爲今日之可戒。尤甚邑尤甚面。亦依新還例分數停退事。分付。○左議政李福源啓言。今番湖南新還上分數停退之命。先期布令。停退實數。當自本道區別開錄。分數旣已定矣。恩澤不可再矣。此外則期於準捧。如或有一包穀未盡收捧之邑。當該守令依律論勘事。請申飭道臣。從之。又啓言。工曹判書趙時俊。旣已內遷。請備局堂上京畿句管及有司之任。惠廳堂上還差。從之。又啓言。此京畿監司徐有防災實分等狀啓也。備陳道內農形凶歉之狀。廣州等十邑置之尤甚。楊州等二十三邑置之之次。朔寧等四邑置之稍實。又於各其邑爲面分等矣。戶曹事目元給災二千四百結外。加請八千六百結矣。本道災荒。爲諸路之最。請竝依所請許施。從之。福源曰。後錄諸條中。其一。新還餉尤甚邑三分二。之次邑及稍實邑之尤甚面折半。稍實邑之之次稍實面三分一。代捧事也。還穀代捧。旣有成命。稍實邑之之次稍實面外。請許施。詢于右相。金熤曰。今年水田。大體歉荒。所謂稍實。比常年則不免失稔矣。敎以。今年之稍實。比常年亦不免失稔。所請卽癸卯已例。依狀請許施。福源曰。其一。舊還餉勿論三等邑停退事也。稍實邑外。請依所請停退。敎以。一傡停退。福源曰。其一。北漢平倉江都大興臨津長山餉穀。勿論三等邑。竝令捧留本邑。而亦許代捧事也。災歲遠輸。民弊誠不少。請依施。從之。福源曰。其一。總廳私受米。每石五兩五錢代捧。江都私受米之在沿邑者。亦依總廳例。以錢代捧。開春後以錢還。則待秋成還作本色。禁御兩營江都留餉米。每石五兩五錢。太則每石一兩五錢代納。北漢平倉江都大興臨津長山及甲辰受來江都米耗條。竝以五兩五錢代納事也。還穀餉穀。俱係不輕。至於耗條。雖異元還。而以錢代捧。終非法意。請一竝勿施。敎以。此與錢還有異。且有癸卯已例。依狀請許施。 福源曰。豊德交河坡州長湍等。田大同所納大米。以小米代捧事。各營衙門自前納米者。每一斗四錢代納事。廣州楊根司饔院場內家戶稅大米。以小米代納事。沿海諸邑新舊拯米太。竝許停退。待年豊收捧事。各營衙門列邑所在屯稅。給價貿取。以補賑資者。租一石代錢二兩。各穀亦爲從市直貿取事。推奴徵債及各衙門各宮房凡係擾民之事禁飭事。請幷依施。從之。○戶曹判書鄭一祥啓言。慶熙宮差備內外。每年春秋奉審修改。而今則事體與前有異。自今爲始。每於四季朔。差備內。則守直內官有無頉手本啓下。內各司。則本曹郞官及兵曹衛將。眼同看審。請一依時御所例擧行。從之。又啓言。三南大同田稅。幷有代錢之命。而田稅則雖値大無之歲。曾無代錢之例。請三南田稅。則依前作木。敎以。旣已許施。今不可變易矣。一祥曰。臣與前嶺伯相議。則綿農雖爲大歉。錢木參半。則足可爲之云。旣不得依前作木。則請錢木參半。敎以。卿言雖如此。不可失信於民矣。○惠廳堂上徐有隣啓言。三南稅大同木綿作錢之命。寔出曠施之澤。而第今各廳。木儲苟艱。無以支用。大同雖與田稅稍間。而幷許純錢。事涉太重。稍實邑則依前錢木參半捧納之意。請分付三南諸道。敎以。戶判筵奏。卽稅木作錢事。猶且不許。況大同乎。○訓鍊大將具善復啓言。頃有舊嶺伯所奏。故或不無各道錯認。以都監砲保混入其中之慮。此則依當初本局草記批旨擧行事。請更爲申飭。從之。○江華留守朴祐源啓言。畿邑荒政。有一依癸未卯例施行之命。而今年本府被歉。比諸癸卯。反有甚焉。而特以本府元不入於畿內分等中。故若値災歲分等時。則以畿內之次邑例施行。自有定式。癸卯畿邑停免之時。本府亦以此例擧行矣。面里災實。當自臣營區別分等。而畿甸蠲恤之典。宜蒙一視之澤。故敢達矣。敎以。令廟堂草記稟處。○兵曹判書李命植啓言。分副總管尹尙東。方以副使。陳疏請遞。而申益彬在直未出。見差城隍發告祭獻官。交替無人。尹尙東所帶之任。請依例許遞。其代口傳差出。敎以。與申益彬許遞。今日政差出。○獻納李敏采曰。蔡濟恭罪惡貫盈。而前後懲討之請。尙未蒙允。臣等不能無憾於天地之大也。敎以。 臺臣未聞十二日筵敎乎。此事到今昭晰無餘。而臺臣猶不欲聽信耶。敏采曰。下敎之如此。雖出於龍蛇化爲赤子之盛意。而其在嚴懲討之義。豈敢奉承乎。敎以。疏逖之人。罕登筵席。無怪其不知委折。然不可一任。特爲遞差。校理洪義浩曰。蔡濟恭之罪案自在云云。語未畢。敎以。所謂罪案。卽指何事。此非但有禁令。前後下敎。何等縷縷。且今臺臣。以此遞差。臺臣則疏逖之人。事或無怪。而至於玉堂。則旣聞筵敎。何敢如是乎。當施遠配之典。退去。右相曰。此是擧世之公論。則玉堂之以此獨被重譴。豈非處分之過中乎。敎以。卿每於此等事。操切予。何其太過也。右相退出。胥命于金吾門外。命史官朴瑞源。以勿待命之意往諭。左相曰。右相知無不言。故俄者所奏亦然。而下敎恐似過中矣。敎以。右相不諒予心。故泄泄之極。有此下敎矣。左相曰。前都憲。向以此事陳啓。此玉堂豈有異同之見乎。敎以。此則誠然矣。仍敎曰。十二日賓筵筵敎。何等大擧措。旣聞筵敎。又或更提。是大關紀綱。近日兩司請牌之不卽下批。欲使詳聞筵敎也。今日諫臣事。出於未及聞之致。雖已遞差。至如此玉堂。旣登伊日賓筵。又聞今日下敎。乃敢挺身進前。若此則年前諫長李得臣事後處分。將歸沒着落。投竄薄勘。在所不已。而大臣旣以前都憲事。謂有寬恕之端云。此則似然。校理洪義浩爲先削職。
정조 10년 · 강
以趙時俊爲工曹判書。前望也。
정조 10년 · 강
有政。吏曹判書兪彦鎬。兵曹判書李命植進。
정조 10년 · 목
以鄭宇淳爲大司憲。李太亨成種仁爲校理。金憙爲戶曹參判。李潤國爲鐵原府使。柳知養爲北靑府使。宋載經爲同敦寧。鄭昌順爲判尹。鄭昌聖爲分內醫院提調。李鎭恒李重馥爲分副總管。金履翼爲北評事。
정조 10년 · 강
命成川府使魚錫定記過。仍令待城門開赴任。
정조 10년 · 목
敎曰。前後飭敎之下。無異補外。成川府使魚錫定催促謝恩。錫定不卽出肅。命記過待令。○政院啓言。成川府使魚錫定。以記過待令。旣入闕中。肅單終不來呈。請重推。允之。敎曰。今日擧措。大關國綱。關西守令。無非兼營將。初有記過之命。而今則肅謝。又已下直。記過分揀。待城門開。罔夜赴任。赴任日子狀聞事。下諭于本道監司。
정조 10년 · 강
命鐵山府使鄭㵙。中和府使金養和。平山府使金㻐等。拿處分揀。
정조 10년 · 목
因㵙等拿處傳旨。敎以。曠官可悶。以推考更捧傳旨。又因㻐等拿處傳旨。敎以。分揀。
정조 10년 · 강
命關北新還餉。分數代捧。
정조 10년 · 목
該監司鄭民始狀啓以爲。各邑開倉不遠。捧糴迫頭。見今事勢。除非許令代捧。則萬無準捧之道。毋論交濟軍餉。各衙門新還各穀。之次邑限三分一。尤甚邑限折半。稍實邑尤甚山社亦限三分一。竝許代捧事。請令廟堂稟處。敎以。依狀請施行事。令廟堂卽爲分付。
정조 10년 · 강
平安監司趙㻐。以勅行入栅馳啓。
정조 10년 · 목
狀啓以爲。卽接義州府尹李祖源本月二十一日成貼狀啓謄報內。勅卜領去差使員車嶺僉使趙鳳麟。宣沙僉使金夢臣。當日寅時到付。昨日未時成送牒報內。勅行二十日午時。無弊入栅前進云矣。勅行昨旣入栅。今則當過鳳城。臣以江邊中山各邑巡審事。當日自義州府離發。轉入僻處之後。時急邊報。有難及時謄啓。故義州府及各防營。以直爲馳啓之意。依例分付云云。九月二十一日封啓。
정조 10년 · 강
應敎鄭萬始。副校理金履翼。修撰李尙度。副修撰吳泰賢李百亨聯箚。請寢洪義浩譴削之命。賜批。
정조 10년 · 목
批以。懲討自懲討。嚴畏自嚴畏。洪義浩之進前奏語。肆及設禁事件。譴削失之太寬。爾等其敢開口申救乎。
정조 10년 · 강
掌令李庚運。正言宋翼孝。持平宋民載。陳疏論蔡濟恭事。幷賜例批。
정조 10년 · 강
罷承旨孟至大職。
정조 10년 · 목
敎曰。諸臣章奏。不敢更提。禁令昭載。伊後旣無勿施之命。則近日疏箚。有拶逼句語。非不知依年前傳敎。隨卽勘斷。而葛䕨之時。劻勷所致。捧納承旨罷職。在院承旨幷遞差。
정조 10년 · 강
以李崇祜徐鼎修趙尙鎭金載瓚李集斗爲承旨。李時秀爲吏曹參議。前望也。蔡弘履爲兵曹參判。口傳也。
정조 10년 · 강
遞承旨李集斗。以徐瀅修代之。前望也。
정조 10년 · 강
罷吏曹參議李時秀職。以李集斗代之。 前望也。
정조 10년 · 목
時秀違牌。故政院例捧傳旨。
정조 10년 · 강
命鰲興遷窆時。擧行考例爲之。故參判洪樂仁家。輸送米錢。
정조 10년 · 목
敎曰。鰲興府院君遷窆時擧行等事。令該廳該道。參考前例爲之。又敎曰。故參判洪樂仁家。遷窆時。米錢空石。令本官優數輸送。仍令該廳。會減形止數爻。自本道狀聞事分付。
정조 10년 · 강
詣　貞陵行酌獻禮。仍詣　永祐園展拜。
정조 10년 · 목
具戎服。乘輿出協陽門。到弘化門內降輿。乘馬由館峴。到　景慕宮前路。遣承旨詣　景慕宮奉審。出興仁門。到　貞陵洞口下馬。乘輿入齋室。召見訓鍊大將具善復。承旨趙興鎭啓言。入侍出入之際。何等敬謹之地。而訓鍊大將具善復。殿座咫尺。扶腋陞階。事體所在。極爲駭然。請從重推考。從之。改具翼善冠黲袍。詣　陵上奉審訖。行酌獻禮如儀。仍行辭　陵禮。還齋室。敎曰。盛典未遑。至　顯廟朝。誕擧縟儀。封　陵之日云有奇徵。今日來拜。深增追感。象山府院君墓地子孫。令該曹訪問中外以聞。本　陵案山。有惠愼翁主墓矣。　先朝幸行時。特　命改覆莎草。方令史官看審以來。申飭地方官。隨毀隨補事。分付本道。又敎曰。惠愼翁主墓。遣承旨卜日致祭。又敎曰。封　陵盛典。在於　顯廟己酉。而今於百十七年之後。來拜象設。豈可無示意之擧。　陵官陞六。已陞六者陞敍。守僕京守僕守護軍等。依例施賞。仍命自　陵所洞口。至興仁門外。捧上言。又敎曰。　永祐園當歷拜。百官行禮置之。鼓巖前路留住。還宮時隨駕事分付。俄而具戎服。乘輿出洞口降輿。乘馬到　永祐園洞口下馬。乘輿到紅箭門外降輿。入小次。改具翼善冠黲袍。詣　園上行禮訖。乘便輿詣後麓下。召見錦城尉朴明源。地師車學模具聖元等。看審水道形便。還齋室。敎曰。以　園所後麓下水道事。向有玉堂李晴擧條。使之看審形止。而事係重大。有司亦未擅便。至請大臣奉審。此與補土植木等事役有異。大臣亦難指一決定。以親審之意。已及於重臣疏批矣。今日歷察形便。詳問事實。果不爽初料。大抵水道之變遷。在於五十年前後。惟今新流之抱洄。事不偶然。安知不叶於十全之水法乎。地師車學模所謂。水來則氣來云云。不可謂無所據。錦城尉亦言。水纏玄武爲吉格。僉議亦已詢同。且所謂衝嚙處。大石盤陀起爲重砂疊岸。來頭必無穿鑿之慮。平地穩流。初非灘聲之可言。則晴之說。有難從施。設欲築堤作堰。將用幾萬丁夫。而成效蔑如。反又無益於堪輿。是豈非大可懼者乎。水道改穿一款置之。今旣親審而親決者。以此傳敎。載之本　園謄錄。年久之後。更或有汎濫之弊。　園官報該曹。稟旨看審事。一體分付。具戎服。乘輿出洞口降輿。乘馬由館峴。入弘化門下馬。乘輿由協陽門還內。敎曰。今日展拜　貞陵。以府院君山地及後孫。搜訪啓聞事。已有下敎。而撫安大君宜安大君。卽　聖后誕生也。山地有無。亦令禮曹詳問草記。因此思之。益安大君卽　齊陵誕生。而爲開國定社元勳。　列聖朝屢加褒崇之擧。昭載國朝典憲。且在　肅廟癸酉。　先朝庚申丙寅乙未。賜祭本家。　御題遺像。仍命地方官。立石神道。給田守護。在予小子追述之道。宜卽看審墓所。仍又致祭而尙今未遑。豈非欠事。令畿營分付該地方官。墓地修繕與否。使之看審報來後狀聞。奉祀孫明日來待事分付。　先朝別賜與位田。混入於代盡宮房折受中。年前出稅戶曹。以此事。月前大君後孫上言。見格於該曹。此則未及審量之致。卽爲出給後草記事。分付該曹。
정조 10년 · 강
命藍浦縣敗船稅穀免徵。在囚格軍放送。
정조 10년 · 목
忠淸監司金光默狀啓以爲。藍浦稅船致敗。格軍等三人。發關該縣。連加究問。臣於巡路。與該縣監眼同嚴覈。則一向以瞹昧納招矣。人命渰死。多至十名。則其非故敗。可以推知。其在欽恤之道。合施免徵之典。請令各該衙門稟處。敎以。十三船格。十名渰死。已極切慘生存三名。至今拷掠。大非欽恤。際見道伯狀辭。渰沒之證。旣如許。弄奸之罪。無眞贜。似此罪囚。豈拘常格。特爲免徵。在囚諸漢放送。以示朝家軫恤之意事分付。
정조 10년 · 강
判下上言五十三度于各該司。
정조 10년 · 목
該曹啓言。果川良人梁福同原情以爲。其兄福乭辛丑年。出債四十兩於狎鷗亭李仁大家矣。備給一百四十兩。而以本留置。督捧利殖渠與渠母。幾死於虐刑。如此豪强。前古所無依律重繩。爲民除害云矣。果如所供。則李仁大之濫捧債殖。冒法豪强之狀。令本道嚴覈重繩。至於本事。呈訢營邑。何所不可。而無難煩籲。極涉無嚴。請自臣曺照法勘處。允之。敎以。果川亦有邑倅。若能禁戢侵虐之罪。豈有此呼訴。申飭道伯。本事各別詳査痛治。又啓言。果川桑直姜太山原情以爲。渠之隣居安三菊。偸去號牌。典當於狎鷗亭李仁大家。出債二十兩。而不卽備報。李生縛渠而亂打。不勝其杖。備納三十七兩。而其言內。尙不盡捧云。其豪强作亂。依律重繩。爲民除害云矣。李仁大罪狀。已爲分付道臣。而今觀原情。則書寫文法。紙地措語。與福同如印一板。顯有締結構捏之嫌。又非四件。此等頑民不可不嚴繩。請自臣曺。亦爲照法勘處。允之。又啓言。北部幼學姜慶煥原情以爲。其父柱運。日前以氷契事。入於漢城府推捉。被杖三十度。自渠先祖晉山君希孟。居在本洞。置此氷庫資生。今至三百餘年。城中無賴輩。創出氷契。弊端滋生。其時刑判筵稟。氷契三所任。特令刑配。歲久禁弛。氷契又出。所藏私氷。盡化爲水。乞蒙天恩。使其父得免抱冤之鬼云矣。一自氷契新創以後。互相起鬧。春間備局回啓。已有合井以下。勿爲幷禁之語。而慶煥名以士子。牟利間事。猥煩天聽。請勿施。敎以。判堂旣兼貢市堂上。別具意見。論理草記。又啓言。光州驛吏白伐男原情以爲。大馬價三百兩。前察訪李錫箕與京主人金光澤。偸食不給本驛投價。每年六百兩備給。而人馬上京時。京主人例給。自癸卯以後。至於減半。托以立馬。又吞還米六十石價三百兩。驛人有偸葬。則暗受賂物而相和。瓜狀報營。驛將汰去。每名十五兩式收斂。良妻所生身貢。尙不頉給。馬喂田土覆沙。一不推尋。乞令査實處分矣。昨年白伐男。以此事擊錚。而以侵辱官長。因判下定配。身貢馬價等事。令本道査處。則旋蒙恩宥之後。又此呼籲。不可尋常處之。原情勿施。自臣曺考律嚴勘。該道之尙不査處。更爲申飭。金光澤請自臣曺捉來査問。敎以。猥濫之罪。依草記嚴處。驛吏等作俑。不可不嚴加査處蘇弊。卿其知悉擧行。仍以此意。申飭本道。又啓言。冒濫擊錚罪人白伐男。理當照律。而與景陽驛主人金光澤。一番質覈然後。可以擧行。請待究竟依律勘處。允之。又啓言。南部良女徐召史原情以爲。其祖生時。與瓦署居李姓兩班。同里居生。出債十兩。未及準報矣。到今積年。其兩班之孫。忽稱以其家奴良妻所生。今方推尋。極爲冤痛。伏乞嚴飭。更勿侵漁矣。請上裁。敎以。議處。又啓言。李家之因債未償。勒稱奴子。已犯厭良之罪。辛亥以後。毋得侵漁。法禁至嚴。請自臣曺嚴覈重勘。允之。又啓言。東部良女鄭召史原情以爲。其夫金仁澤。借接於安巖洞他人農幕。而金占福文龍甲等。亦以無家之漢。來接挾室。今正月。龍甲與占福之妻玉召史。因事相鬪。家夫從傍挽解。玉女仍爲致死。龍甲知機逃躱。旣行兩檢。又經會推。屍親與干連諸招以爲。龍甲敺打玉女時。家夫果爲挽解云。則刑曹以正法在逃。看證難放仍囚。今幾一年。究竟無期。乞令放釋矣。請上裁。敎以。議處。又啓言。鄭召史上言中。金仁澤爲本獄看證。而特因元犯之在逃。許久滯囚。究竟無期者。誠甚可悶。而譏詗元犯。尙未捉得。則本獄自在未究竟之中。徑放干連。非所可論。請置之。允之。又啓言。平壤良女姜召史原情以爲。其夫趙太淑。甲辰年爲本營泉流庫庫直。上年反庫時。流來無面及爲盜見失。幷爲三千二百餘兩。若究弄奸之本。則不知幾許庫直之作孼。而事已現發於今時。無處推諉。蕩盡家財。準數備納。而屢次刑棍。發配於寧海凶荒之地。難保朝暮。伏乞放還矣。請上裁。敎以。議處。又啓言。趙太淑典守庫子。莫重錢貨。恣意逋欠。到配屬耳。縱妻呼籲。極涉無嚴。請勿施。允之。又啓言。西部童蒙李順乭原情以爲。其父仁哲。上年以恩彦君房打量事。因秋曹啓。卽其地定配。而無題目定配。遲速無限。伏乞放還矣。請上裁。敎以。議處。又啓言。李順乭之父仁哲。身爲宮監憑藉打量。橫侵鄕民。畢竟勘配。已是寬典。未滿一年。敢煩天聽。極涉無嚴。請置之。允之。又啓言。安山私婢甲心原情以爲。其夫鄭時榮。賣酒糊口。洞內崔漢成。酒債不給。故其夫躬往推尋。則漢成泥醉行惡。罔有其極。漢成之五寸叔吳唜乭。性本兇悖。忽見其侄之爭詰。脫衣替鬪曰。我欲閧死。幸賴多人之救解。其翌日。因何祟致死。稱以被打殞命。構誣告官。本官初檢。少無傷處。故招問詞證。則皆以爲。鄭時榮實無所犯。終始如一。唜乭之侄崔道也之等。囑村人一反前招。橫被殺獄之名。將至瘐死之境。伏乞放送矣。請上裁。敎以。議處。又啓言。鄭時榮殺獄。原案旣未登啓。獄情亦難遙度。請令道臣。親執詳査。論理啓聞。允之。又啓言。西部別破陣鄭守寬原情以爲。其父重僑生時。買得山地於許檜爲名兩班。當年入葬其祖。其父母身死繼葬矣。庚子年。許梓以爲。先山近處。不可入葬。呈訴廣州。故欲爲對辯。則許梓等以爲。若給錢。不必接訟云。故艱辛辦給四十兩錢。則許梓率來許檜。後勿更侵之意。成文記以給。立旨漢城府矣。甲辰年許梓之子韶。圖囑京兆。非理起訟。及夫文記現納也。呈于山在官云而放送。故訟于廣州。置諸落科。仍捧掘移侤音。一山再捧重價。兩代一時督掘。伏乞許哥文記中同參諸人。考律嚴處。俾安枯骸矣。請上裁。敎以。議處。又啓言。鄭守寬原情。係是山訟。請令漢城府稟處。允之。漢城府啓言。鄭守寬山訟。請令道臣。分付山在官。取考京兆立旨及買賣文券。使之決給。允之。
정조 10년 · 강
召見益安大君奉祀孫李齊白于誠正閣。
정조 10년 · 목
敎曰。今日召見益安大君奉祀孫。使之更待下敎待令。而見其貧寒之狀。甚爲惻然。令惠廳優給衣資糧米事分付。又敎曰。益安大君。卽國初宗英。而　定宗太宗朝同氣也。爲開國元勳。受純忠奮義佐命之券。又錄定社勳一等。受推忠協贊靖難之券。資贈大匡輔國。逮至　列朝。屢加崇褒。在今予小子。仰述　先志之道。曷敢不尊禮致敬。而聞其影堂。創建於　先朝丙寅年。伊後不能修繕云。況於遺像。有　先朝御筆。尤宜尊閣。卽令本道監司。躬詣奉審。仍爲修葺。祠宇一體重修。擧行形止。使之啓聞。待啓聞當致祭。祭文則親撰。書像贊亦當書下。與香祝同爲齎去。安于影堂。行祭時讀宣獻官。則以近侍擧行。丙寅年　聖敎。何等丁寧申複。而四十一年之間。堂宇如是頹圮。今番重修之後。若復任置頹圮。又當一如前日。自今五年一次。地方官親審。如有可以修葺處。顧助物力。隨卽完役事。定式施行。位田雖已推還主家。年久則又安知不混入於出稅中。以永世賜與之意。令該曹成給文券。以寓予仰述追感之意。又敎曰。益安大君事蹟。及　列朝崇褒之傳敎。理宜謄置一冊。以爲後孫傳玩之資。而今日見其持來者。不過是斷爛紙軸。事甚欠敬。禮判知悉此意。分別精寫二件。卷下付餘紙。給後孫。分置豊德墓下原州影堂。俾卽隨錄事分付。
정조 10년 · 강
命致祭于象山府院君墓。
정조 10년 · 목
禮曹啓言。象山府院君墓地子孫。及撫安大君宜安大君山地。有訪問草記之命矣。象山府院君子孫來受祭需價時。以居在德源。呈所志云。故今方發關該營。墓地與子孫有無。使之詳問報來。而撫安大君宜安大君山地。在於廣州云矣。敎以。象山府院君墓地。今旣知之。當致祭。獻官以道內守令中。曾經承旨之人差定。待香祝下送擧行。奉祀孫受祭後。使之給糧上送事。分付該道。撫安大君宜安大君墓。地方官親審後。有無頉形止報營。自巡營狀聞事分付。今聞廣平大君爲撫安大君後云。而昨於輦路見廣平祠宇頗頹圮。主祀人名字及時奉本祠與否。自本曹探問草記。
정조 10년 · 강
以沈豊之趙衍德洪義榮爲承旨。前望也。鄭在中爲貞陵參奉。口傳也。
정조 10년 · 강
遞知義禁李在簡兪彦鎬。同義禁金憙。以鄭昌順具㢞金載順代之。前望也。
정조 10년 · 목
在簡在外。彦鎬憙職務相妨故也。
정조 10년 · 강
命鰲興府院君遷窆日。遣中使致祭。
정조 10년 · 목
惠廳以鰲興府院君遷窆時。造墓軍考例擧行啓。敎以。五月及今番禮葬。列邑擧行。全數除減。自京廳支應。出於災歲恤民之意。俄承　慈敎。營窆之地。距舊壙不遠。此時畿邑役民。實爲不安爲敎。慈敎旣如是諄複。其在仰體之道。豈可膠守前例。令地方官看審形便。相議主家。使之從便擧行。以爲對揚　慈敎之地。始役後。地方官各別着意看檢事。申飭行會。遷葬日。遣中使當致祭。祭文當製下矣。新山程道。爲數十里地云。　慈殿護喪中使。以太僕馬。除支供當日往還。以此分付。
정조 10년 · 목
箚略曰。念臣危疾。積有源委。復起爲人。已矣無望。每承安心調理之敎。臣豈敢不思所以仰承德意。而中書重任。一直市居。則心豈有可安之時。病豈有可治之望乎。伏乞亟諒反本之呼。以卒生成之澤。批以。愼節尙此彌留。曷任奉慮。久未見卿。尤用悵然。卿須安心勿辭。益加善攝。俟少間造朝。仍命遣御醫。齎傳蔘料。
정조 10년 · 강
命江都災政。依定式。以畿邑之次例施行。
정조 10년 · 목
備局啓言。因江華留守朴祐源所啓。有令廟堂稟處之命矣。江都災政之依畿邑之次例施行。曾有先朝特敎。遂成屢年定式。不但癸卯之已例爲然也。畿伯分等狀啓。纔已啓下。本府蠲恤之典。自當一依畿邑之次例施行。而府境之內。亦必有彼此優劣。面里分等之際。各別詳察事。請分付。允之。
정조 10년 · 목
以趙錫穆爲執義。申禹相爲獻納。李晴爲副校理。
정조 10년 · 강
召見大臣有司堂上湖西句管堂上于誠正閣。
정조 10년 · 목
忠淸道分等狀啓入來故也。○右議政金熤啓言。此忠淸監司金光默災實分等狀啓也。泰安等十二邑置之尤甚。靑陽等三十六邑置之之次。淸風等六邑置之稍實。而以爲穡事之告歉。殆甚於壬癸。戶曹元給災五千三百結外。加請二萬五百三十八結零矣。災荒雖曰大無。俵災恐或太過。一依壬寅年災結許施。庶乎適中。後錄九條所請。舊還餉竝令停退事。三軍門保米。樂工保米。尤甚之次邑。竝許以錢代捧事。拯劣米一竝停退事。癸未以前江都米。仍留本邑。待明年輸送事。牙山貢津倉所屬七邑大同。待年豊捧載上納事。守總牙兵屯牙兵純錢代捧事。軍保歲抄。勿爲定限事。尤甚邑勿定配所事。推奴徵債。限明秋防塞事。請竝依施。從之。敎曰。災結事。此壬寅加數。旣甚零星。癸卯則廟堂始雖減削。更又加請。畢竟許施。今此道伯所請。必有料量。何必較計。依狀請施行。且以新還餉。及保貢米布等。停退一事言之。畿甸湖南。旣皆先期頒令。本道之尙今遲待。以分等狀本之未到也。催科方張。息肩是急。依壬寅癸卯年例。擧行事分付。熤曰。災傷之面里兮等。似涉煩氄。而若只以邑不以面。則分排之際。易致虛實之相蒙。更以逐面分等之意。請分付道臣。從之。敎曰。更令修啓。徒致遲滯。面分等數爻。一邊狀聞。停退公文。一邊知委事分付。○惠廳堂上徐有隣啓言。國舅禮葬甕家。例自內司。出送官員。次知造成。而今番禮葬甕家。特軫畿邑災歲之弊。內司官員。不爲出去矣。鰲興府院君遷葬甕家。何以擧行乎。敎以。令地方官看檢護喪。內司官員勿爲下送。此亦地方官看檢事分付。此外應進排物種。勿定於尤甚邑事。亦爲分付。有隣以禮判啓言。鰲興府院君遷窆出柩時及安葬時。　王大妃殿當有望哭之禮。望哭儀註。請直爲書入。從之。
정조 10년 · 목
該府以英澤原情啓。敎以。旣已罷黜放送。
정조 10년 · 강
飭成川府使魚錫定。安北縣監尹履相。當日下送。
정조 10년 · 목
敎曰。昨聞大臣言。已下直關西兩守令之尙不下去。萬萬駭然。成川守事。已極無嚴。至於安北守。當日辭朝。汔今留在此等擧措。尤係駭悖。各別嚴飭。當日下送。萬一不卽發程。此大係紀綱。豈無可施之律。以此分付。又聞大臣言。關西守令事。雖未知委折之如何。而官職卽朝廷官職。轉相效尤。一味浮動。似此國綱。求諸史牒。未之聞焉。朝廷若有典憲。渠輩焉敢乃爾。無論文蔭守令。更以此等事。登聞於筵席。竝當拿致王府。斷以重律。不飭之道伯。當首被慢命之罪。此意卽爲下諭于本道監司處。
정조 10년 · 강
以李時秀爲承旨。前望也。
정조 10년 · 강
召見有司堂上徐有隣于重熙堂。
정조 10년 · 목
敎曰兩湖畿甸。則分等狀啓來到。皆已區別處分。而本道則新叨之故。姑無登聞。今若遲待。殊非預先頒令。使民易曉之本意。嶺南新還餉身貢米布。分數停退。軍保米布。只尤甚邑面。停退事分付。關東尤甚邑餉還身貢。一體分數停退事分付。大抵今年穡事。畓穀失稔。此時新舊幷督。勢所不得。嶺南舊還。何待狀請。特幷停退。關東舊還。則勿論分等高低。嶺東九郡。纔經大歉。宜有別般軫恤之擧。一體停退事。卽爲行會。○有隣啓言。嶺南新還餉身貢米布。有分數停退之命矣。分數何以擧行乎。敎曰。新還餉及身貢米布。尤甚邑尤甚面三分一。之次邑尤甚面尤甚邑之次面四分一。之次邑之次面五分一。尤甚邑稍實面稍實邑尤甚面六分一停退。有隣曰。軍保米布分數。何以擧行乎。敎曰。以三分一爲之。有隣曰。關東尤甚邑餉還身貢。有一體停退之命。而關東比之嶺南則稍勝。分數何以擧行乎。敎曰。尤甚邑四分一。之次邑只尤甚面里五分一停退。有隣以禮判啓言。安東童蒙鄭哲上言。有題給婚需之命矣。今此下敎。寔出於恤四之聖意。而當初上言。極其猥屑。若一開路。後弊難防。請置之。從之。有隣以內局提調啓言。前惠民署主簿張義方。前典醫監奉事金聖謇等上言。有査問稟處之命矣。取見兩醫司謄錄。則張義方及金聖謇父富三。果是癸亥壬申待令製藥官。而其時待令製藥官。皆不下數十人。李禧大一人外。曾無審藥酬勞之事。考之前後待令事例。亦無以審藥差遣者。今此呼籲。極涉猥越。請勿施。從之。
정조 10년 · 강
遣承旨馳詣　穆陵　崇陵。莎草有頉處奉審。
정조 10년 · 목
禮曹判書徐有隣啓言。　穆陵懿仁王后陵上莎草。　崇陵兩陵上莎草蟲損處。今番秋奉審狀本中。雖以播種回啓。而莫重　陵寢莎草有頉。如是大段修改之節。不容少緩。請依例奉審後。擇日擧行。敎曰。係是莫重處修改。不可不卽速奉審後稟處。都承旨進去。月前聞前禮判之言。則謂足以補莎。今聞頉處若是夥然云。若於頉處不多時。依　先朝受敎。卽爲補莎。豈有此大段修改之擧乎。當該　陵官等。自本曹査實勘罪。以懲日後不謹之習
정조 10년 · 강
命各邑編配之數近十人者。文移移配。仍著爲式。
정조 10년 · 목
刑曹以慶尙道尤甚邑定配罪人別單啓。敎以。罪人朴東漢等十八名放送。楊德福等九名。他道移配。黃處良等二十二人。道內移配。仍敎曰。移配及酌放。幷依判下施行。移配之類。一時押去。易致紛紜。次次擧行之意。分付該道。兩湖尤甚邑定配罪人等罪名單抄。明日以別單書入。因此見之。如機張泗川固城等邑。編配之數。各爲十餘人之多。熊川延日亦然。雖在常年。殘邑之受困可悶。此後諸道各邑。自京外來配者。數近十人。自本道往復文移。移定配所事。定式施行。仍以此意。知委諸道。至於本曹。則有徒流案。必於發配時。考閱擧行。俾無重疊之弊。○全羅監司沈頤之狀啓以爲。因京畿監司徐有防。罪人李允默押送啓。有本島如在尤甚。以隣近邑移配之命矣。本島隸於靈巖郡。而該郡乃是之次邑。則配所不當移定。請仍前擧行。敎以。島中多逆孼。以本郡陸地中。更定配所。嚴飭防守事回諭。
정조 10년 · 강
命諸宰越俸人蕩滌。
정조 10년 · 강
召見判府事徐命善于重熙堂。
정조 10년 · 강
以金魯淳爲承旨。申益彬爲右尹。前望也。
정조 10년 · 강
兵曹以館所擧動時侍衛節目啓。
정조 10년 · 목
因該曹節目。敎曰。館所茶禮時。別雲劍兵曹判書別軍職。及信箭宣傳官承傳宣傳官各一人。依前例隨入。大門內。則寶劍摠管兵曹堂上一員。郞廳一員。承傳宣傳官等隨入。其餘摠堂以下堂上堂下侍衛。大門外稍廣街道落留事。預爲申明嚴飭知委。挾輦軍則只以一百名隨入。倭鎗手及鎗劍軍。大門外留住。蛟龍旗及內吹亦爲留住作門外事分付。作門內。則政院內閣吏隸各一二人外。切勿許入事。軍色郞廳處。亦爲約束。副輦置之。侍衛以入直磨鍊。禁軍以兩闕入直二百人隨駕。而挾輦軍亦以兩闕內外營入直軍中。抄擇除出擧行事分付。迎送勅時。不着戰笠。猶無意義。況館所擧動。彼人所不見之處乎。別軍職宣傳官。應從出入館門者外。駕前駕後及禁軍等服色。一依常時擧動例施行事。亦爲分付。○迎接都監啓言。卽接遠接使移文。則高陽留置祭品。勅使所見處。一一照數。先站上送云矣。匹緞二十匹。銀子三百兩。依前例移送戶曹。銀壺一把。銀爵三隻。檀香二炷。白絹二匹。移送諭祭所。又啓言。迎勅儀註中。以祭文在左。賻物在右。分明載錄。而拘於前例。銀緞移送戶曹。而甲辰勅時。以賜物之不陳列。勅使頗有言云。今番則崇政殿奉諭祭文時。賻物銀緞。請依儀註陳列。允之。
정조 10년 · 강
以吳載純爲分內局提調。口傳也。
정조 10년 · 강
命黃海水營移設便否。博詢稟處。
정조 10년 · 목
備局啓言。頃因前內禁衛將李壽鵬所懷。黃海水營所江合營便否。令道帥臣論理狀聞之意。因傳敎發關分付矣。觀此黃海監司嚴思晚。水使田翊顯狀啓。則以爲。甕津則主山壓城。易於俯瞰。且僻處一隅。決非制勝之地。而但其土壤肥沃。民安其業。合置縣而不宜設營。所江則山分一枝。以獨龍單脈。左右挾海而行。遂結一局。潮退則連陸。潮生則成海。前臨滄海。直通登萊。瞭望備禦之道。自可坐領。脫有事變。調聚徵發。呼吸可辦。以所江合營。恐合事宜云矣。道帥臣之議。旣已僉同。依此施行。中軍自辟之規革罷。別設虞候於甕津。作爲履歷窠。另擇差遣。軍政以外。凡糶糴檢驗訟獄等事。兼管擧行。略倣營本官之例。虞俟所受廩料及所帶吏隸。則目今中營校卒及排朔。足可移施。他餘合行條件。請分付該帥臣。酌量磨鍊。成節目上送。以爲啓下施行之地。敎以。邑弊雖如此。民情又如許矯革之擧。在所不已。古人設施。必有別般經略。不可以一張回啓輕許變遷。自本司更又博詢諸將臣及曾經道帥臣。論理稟處。
정조 10년 · 강
命松都失火民人。着意接濟。
정조 10년 · 목
該留守尹耆東。以四十餘戶失火啓。敎以。當寒失所。聞甚矜惻。卽令守臣。着意接濟。如有身役。特爲蠲除。仍卽斫給林木。從速結構事。措辭行會。
정조 10년 · 강
遠接使金華鎭。京畿監司徐有防。別軍職李儒敬。各以勅行形止馳啓。
정조 10년 · 목
遠接使京畿監司狀啓以爲。勅行高陽郡止宿之由昨已馳啓。祭品差使員陰竹縣監崔在修。齎奉祭品。留待高陽郡。依八月二十三日所下傳敎。勅使所見處。一一照數。還付於差使員。俾卽齎納於迎接都監。兩勅各封御貼九度。出付任譯。還爲齎納。而亦爲各書名貼一度。使之敬奉。御貼樻十八度。別定差使員陽智縣監韓光傳。陪奉上去。兩勅名貼二度。亦令差備官卞復圭李邦曄領往。其餘事情。開錄于左。一。兩勅入館所。見祭品所盛樻子。問通官任譯曰。祭幣樻。何尙今留置此處乎。任譯曰。祭幣卽大人領來之物。每日先站齎送者。蓋出於小心奉來之意。而今則王京至近。欲待大人親自査檢。依前例先期上送。故留置此處矣。兩勅曰。此亦禮待我們之意。仍爲開樻點檢後。出付差使員。使之先站前進。一。昨夜兩勅同坐一處。敬奉御貼九度。傳于差備官曰。國王屢遣近臣。問我們起居。不勝感激。當於拜見之日。一一面謝。而先爲奉還御貼。以謝勤念之至意。兩勅又各書名貼一度。出付差備譯官二人曰。我們行未二十日。御貼九次下來。國王厚待之意。至矣盡矣。沿路供饋。館宇鋪陳。擧皆齊整。尤極感謝。我們名貼。親手封裹。以表微誠。爾們須以此意。明奏可也云云。九月初二日封啓。○又狀啓以爲。勅行當日辰時。自高陽郡離發。午時量到弘濟院站。形止爲先馳啓。而左議政臣李福源。都承旨臣沈豊之。使任譯先呈名貼。仍又奉傳御貼。依例問安。都承旨沈豊之。持改本儀註二度。入見勅使。以上意別爲措辭問候。而接見時酬酢及茶禮再拜禮紅椅子諸條問答。都承旨書出一通持去。前授儀註二度。還爲推出。別問安使鄭東浚。奉傳御貼。而內饌及單子。傳于兩勅。則兩勅多致感謝之意。亦爲賞給齎來之人。而饋饌之節。酬答之語。俱載問安使啓本中。故不爲疊錄。茶啖飯奉。無弊支過。仍爲止宿云云。○別軍職李儒敬別單。兩勅謂任譯曰。國王御貼奉留者。合爲十八度。今則入京隔日。欲使差備官齎奉還呈計。甲辰勅行時。果有此例耶。任譯曰。其時使上勅差備官。齎納京城矣。兩勅曰。俺兩人各當還呈。兩人差備官。俱爲陪去爲可。而俺等名貼。今方上去云云。九月初二日戌時封啓。
정조 10년 · 강
別迎慰使左議政李福源。都承旨沈豊之。別問安使鄭東浚。各以問安形止馳啓。
정조 10년 · 목
別迎慰使狀啓以爲。勅行當日午時。到弘濟院。臣等與本站守令差使員等。依例行迎勅禮後。傳呈御貼則上副勅以爲。特遣大臣近侍。一日之內。兩次存問。不勝感謝。而見官禮停免。故臣等今方復路云云。○別問安使狀啓以爲。臣敬奉御貼。留在弘濟院。待兩勅入館所後。使任譯先呈名貼。仍奉御貼分傳。臣以上意問安。兼呈內饌單子。則上副勅曰。俺等發程以後。沿路供饋。無不妥當。已極感幸。而今又特遣內閣之臣。饋以御廚之饌。倘非國王好禮之至意。安能至此明當入城。可以面謝。先以此意。歸奏爲好云。仍爲入呈內饌。則上副勅曰。此是國王盛意。俺等皆一一嘗味云。至於領來人處。亦有賞給云云。
정조 10년 · 강
遣承旨馳詣　宗廟　景慕宮。奉審摘奸。
정조 10년 · 강
穆陵　崇陵改莎。命該曹擇日擧行。
정조 10년 · 목
敎曰。　 穆陵王后陵上。　崇陵兩陵上。改莎補莎處。始役日子。令該曹推擇。告由時獻官。以進去堂上中塡差。今聞奉審承旨言。　穆陵王后陵上蟲損處。又甚夥然云。若依　先朝受敎。隨卽補莎。則頉處豈如是浩大乎。此皆　陵官等。不謹奉職。有此修改之擧。聞甚悚然。此後　各陵陵官。逐日奉審。或有些少頉處。不遵受　敎補莎。則不可無別般責飭。令禮曹知委　各陵官處。俾各惕念。期有遵行之實效。
정조 10년 · 강
御春塘臺。行內試射。
정조 10년 · 목
敎曰。遠射試射卽舊例。而久未行之。今日試取時。禁軍出身金光益金師伋。別武士出身金孝鎰矢數。俱過一百五六十步。依法例加資。一內禁軍李永喆。以士夫武弁。矢數過五十步。此等人宜有奬勸之擧。初仕調用。禁軍鄭敬輔玄商祚。矢數亦過五十步。邊將除授。姜渭興亦以五十步爲之次。熟馬一匹賜給。朴東植等九人皆入格。各內下筒箇一部賜給。此傳敎載之龍虎營謄錄。從當依舊例。時時更試。仍令別將。各別勸課。○敎曰。瑞蔥臺試射時。別軍職朴基豊。柳葉箭一巡邊四中。加資代熟馬一匹面給。而元傳旨中遺漏云。改付標。又敎曰。瑞蔥臺未畢試。追試射時。駕後折衝陵重秀。鐵箭居首。依例加資。嘉善趙世寬。駕前出身方處興。邊將除授。
정조 10년 · 강
命利川失火民戶。當年身布蠲免。
정조 10년 · 목
該監司徐有防。以利川民家十九戶失火啓。敎曰。以被災尤甚邑又有此失火。聞甚矜惻。失火民戶。當年身布蠲免事分付。以士夫如無身布。各別顧恤。期於奠接事回諭。
정조 10년 · 강
命時囚李邦祚。開坐時各別嚴問。
정조 10년 · 목
該府啓言。高嶺前僉使李邦祚。以養木斫伐罪。因前北兵使閔義爀狀請。有待待命拿囚之命矣。傳聞入京屢日。偃處其家。故使之就囚。則謂以敍用付軍職。拒逆不來。嚴加催督。始爲來待。而就囚之際。擧措頑慢。且其供辭。以問目外事。張皇爲說。故奏御文字。不敢猥越之意。使卽改呈。則亦爲頑拒。終不聽從。紀綱所在。萬萬寒心。後日坐起時。添問目捧口招後。請從重勘處。敎以。紀綱所在。萬萬駭然。依草記後開坐時。各別嚴問。
정조 10년 · 강
幸慕華館迎勅。還慶熙宮。行諭祭于魂宮。接見勅使于崇政殿。
정조 10년 · 목
具翼善冠黑圓領袍。乘輿出協陽門降輿。乘轎由敦化門。出崇禮門到新石橋降轎。乘輿入大次。少頃。勅行到迎恩門外。祭文將至。就大次外祗迎位。行遠望柢迎。在位諸臣皆祗迎。兩勅奉祭文。置于龍亭。入幕次後。遣御前通事行副司直李時秀徐鼎修。致意饋饌。仍以先詣之意。言于兩勅。乘輿到新石橋降輿。乘轎入崇禮門。由興化門到建明門內降轎。乘輿由崇政門。入西階下小次。俄而祭文龍亭。由正門入。引禮引勅使從入。就小次前祗迎位祗迎。在位諸臣皆祗迎。還入小次。勅使捧祭文及賻物。各置于案。引禮引勅使就香案前位。予出小次就拜位。行四拜禮。在位諸臣皆四拜。司香進香案前三上香。予三拜九叩頭。在位諸臣皆三拜九叩頭。由西階陞詣殿內東向立。問皇帝氣候。勅使曰。一向萬安矣。予還入西階上小次。引禮引勅使入東階上幕次。賜祭時至。具衰服。就魂宮西階下板位。哭盡哀。在位諸臣皆哭。出中門外。免絰東向立。引禮引勅使出次西向立。予由西門先入。就祗迎位。捧祭文官捧祭文。捧幣官捧幣。由正門入勅使從入。予祗迎。在位諸臣皆祗迎。捧祭文官捧幣官。由正路陞魂官。勅使捧祭文及幣。各置於案。引禮引勅使就靈座之東西向。予由西階陞。就靈座前東向。引禮引勅使詣香案前北向立。勅使立三上香奠幣祭酒。引禮引勅使還就位。讀祭文官李時秀立讀祭文訖。哭盡哀。在位諸臣皆哭。勅使哭訖。讀祭文官捧祭文及幣。就燎位焚訖。予就西階上。引禮引勅使出至東階上。勅使拱手揖。予答揖。引禮引勅使出。予送至中門外。還經哭。 在位諸臣皆哭。仍還齋殿。引禮引勅使還詣殿階上幕次。茶禮時至。引禮引勅使由東正門。就殿內西向立。予具翼善冠白袍。入西正門東向立。請行再拜禮。勅使辭。答以。禮也不敢從命。勅使又辭。答以。賓主初見。禮不可闕。況奉命來臨敢不如儀。勅使又辭曰。願行揖禮。答以。當行揖禮。而拜無交拜之禮。則揖亦不可以交揖。主人先揖。而一時幷揖。亦涉欠敬。先揖上勅。次揖副勅好矣。仍行揖禮訖。就椅。予曰。諸王貝勒安否何如。勅使曰。皆平安矣。予曰。秋序漸深。朝晝異候。遠路驅馳。不瑕有損。勅使曰。入壃以後。身子連安。莫非國王之腆念也。予曰。小邦不幸。遽遭世子之喪。皇上爰推平日優待之德意。特差僉大人馳驛來弔。而賜祭之品。比前加等。除弊之敎。亦係異數。至於禮部咨文中所奉皇旨。慰藉之諭。期勉之音。丁寧懇摯。逈出尋常。有非海外藩服所敢承當者。一國臣民。北望感祝。不知何以圖報也。勅使曰。貴邦之不幸。無辭仰慰。而皇上特軫國王之悲疚。務從寬慰之意。眷眷於行人臨發之際。且企待之音。丁寧懇到。皇上卽天也。可驗天心之降祥。非但貴國之感戴。俺等亦不勝感祝矣。予曰。僉大人光臨海外。凡係供億之節。非不竭心料辦。而小邦事力未逮。沿路凡百。必不成樣。極爲歉歎矣。勅使曰。幸賴國王之軫念。沿路供億之豐備。居處之安穩。旣盡且美。不勝感謝矣。予曰。僉大人仰體皇上字恤之澤。俯念小邦凋弊之狀。沿路軍威等事。竝許蠲免。至於茶啖薄禮。亦令除減。厚意雖切感謝。接對太涉疏略。在主人之道。尤甚不安矣。勅使曰。俺等辭陛之日。皇上以省弊之意。有所申飭。故果有云云。而勅書奉來時。儀仗等屬。不可不排立。而準事之後。直一行人行李。尤不可以飯俸之屬。貽弊沿路矣。予曰。僉大人銜命遠辱。在小邦榮耀極矣。此與常時有異。雖不得如例設宴。數器茶果。略已備待矣。勅使曰。旣與常時有異。則珍餐備待。亦甚不安。而難違盛意。敢不從之。仍行茶禮。司饔提調進茶。假提調二人進茶于兩勅。予擧茶。兩勅擧茶訖。進饌案。予擧筯兩勅擧筯訖。予曰。小饌不腆。雖極歉愧。主人之心。甚爲悵然。請更進茶。勅使曰。好矣。仍進茶如初。通官等處賜茶訖。予曰。數次進茶。不足以表主人之心。而日勢已晏。姑且撤床矣。仍撤床。予曰。跋涉之餘。勞憊必多。勢難更爲挽留。而館宇凡節。必多齟齬。惟願善加調護。明當進詣館所。躬探起居矣。勅使曰。今日旣辱親迎。明日又何更枉。俺等事當來謝。幸勿光臨焉。勅使起座。予亦起座。相向揖。出崇政門東向立。引禮引勅使西向立擧手。予亦擧手。請乘輿詣館所。兩勅固辭。乘馬以出。招致通官等。勞問行役。乘輿由會慶門還內。○敎曰。第三日崇政殿茶禮。旣不設行。明日館所動駕後。當還昌德宮。以此知悉。○政院啓言。閣臣金宇鎭。依下敎進詣館所問安。則上副勅以爲。館宇凡節。俱極穩便。已切感頌。而特遣近臣。尤出軫念之至意。益不勝感激云矣。○迎接都監。以勅使歇所茶啖入饋。及館所茶啖依例排入啓。又啓言。首譯以百官及都監堂郞見官禮之意。言于勅使。則勅使以爲。見官禮一倂停免云。又曰。吾性從容。本好靜寧。此中使喚。不患無人。一倂退送云。又啓言。上勅言內。旣云出送多人。故軍牢十六名。羅將十二名。假近仗軍士十名。兩傘軍五名出送。又啓言。卽者差備譯官來言。勅使間日進排別雌牛減除云。又啓言。卽者西下首譯洪命福來言。上勅招入洪命福尹春咸。使之坐從容言曰。今日日氣頗好。諭祭順成。獲瞻國王。誠爲萬幸矣。今則復命甚急。明日國王賜臨後。可以離發耶。命福對曰。大人多日驅馳。豈可略不休息。而遽然回程乎。上勅曰。俺之職事。曠廢已久。今則不可不速發矣。來時則奉皇命。故沿路接待之節。雖不敢辭。而竣事之後。則豈可如前侈大耶。雖以通引言之。聞皆是百里遠近之人。裹糧出待。至於多日。其父母製給新衣云。如此弊端。豈不不緊乎。不去時則竝除之。嶺阨轎子皆除之。沿路必勿多發人夫云。又曰。自沿路領略東國山川。今到京城見之。則以山爲城。山勢明麗。人物必多出。東方禮義國之說誠然矣。命福曰。通引及轎子事。皆非我們所敢擅便矣。上勅曰。言于儞們管事大人。使之轉奏可也云矣。勅使之言。旣如此。故茶啖之從略。列邑通引及嶺阨轎子。竝勿待事。今方發闟分付于三道道臣及開城府。敎以。勅使旣如是爲言。庭排一節。依其言減除事。卽爲分付。
정조 10년 · 강
以李在簡爲伴送使。
정조 10년 · 강
命陪持李有根等。嚴刑一次。
정조 10년 · 목
平安監司趙㻐狀請。照法嚴勘。故有是命。
정조 10년 · 강
以鄭龍祚爲稷山縣監。口傳也。
정조 10년 · 강
配敦化門攔入人崔昌祿于平昌縣。
정조 10년 · 강
遠接使金華鎭。京畿監司徐有防。以勅行形止馳聞
정조 10년 · 목
狀啓以爲。勅行弘濟院止宿時。禁喧禁雜人等節。各別嚴飭。無事過夜。館所今纔開門。當於卯初離發。而毋論差早差晚。待請來官出來。卽爲發行之意分付於任譯臣等。則勅使初吹後。依例先詣復命於帳殿計料。其餘事情。隨所聞開錄于左。一。內饌傳給後。兩勅一一嘗味。大加感激曰。此是國王厚意送饋之物。不可分給下屬。只令通官及任譯。輩分喫矣。一。引禮邊鎬張翼。入見兩勅。則兩勅先問姓名。又問其引導節次。對曰。凡於升降進退。無不起伏前導矣。 上勅曰。起伏之節。爾其試爲之。引禮如其儀示之。上勅曰。是矣。副勅曰。三上香三奠酒。何以唱之。爾又以漢語試爲之。引禮又依其言唱之。兩勅笑曰。甚是明白無慮。一。兩勅出正廳。招諸通官。奉出諭祭文。解結裹。始塡于支。而通官及家丁輩。以明將入京。衣靴之屬。皆換着新件。一。 勅使言于任譯曰。在前勅使入城之日。或乘轎或跨馬云。而人擡之轎。終有不安。我們則當跨馬。幷轡而行。任譯曰。前路嶺隘有險處。恐不可乘馬矣。上勅招雙林倭克精額。出示儀註。逐條指敎曰。我們明日將入城行禮。若有失措之事。則必貽笑於禮義之邦。爾等亦着念奉行
정조 10년 · 강
幸館所。接見客使。行茶禮。還昌德宮